Røros prestegjeld

Røros prestegjeld var et prestegjeld tilhørende Gauldal prosti. Det omfattet sogn i Røros kommune i Sør-Trøndelag fylke, og hovedkirken var Røros kirke.

Røros' kirkesogn er nå en del av Røros kirkelige fellesråd, og underlagt Gauldal prosti i Nidaros bispedømme i Den norske kirke.

Historikk 

I Reformatsen 1589 hadde Holtaalens Præstegjeld tre kirker og en prest, og fjellviddene lengst syd i det vidløftige prestegjeldet sognet til Ålen kirke.

I disse fjellene ble det i første halvdel av 1600-tallet påvist forekomster av kobber, hvilket skulle danne grunnlaget for Røros Kobberverk opprettet i 1644 og fremveksten av Bergstaden Røros. Allerede år 1650 ble Røros kirke oppført og innviet året etter, 10. august 1651. Sognepresten i Haltdalen skulle betjene denne kirken også, men sognekallet ble for stort og allerede i 1662 ble Røros sogn skilt ut som eget Røros prestegjeld.

Røraas prestegjeld dannet grunnlaget for Røraas formannskapsdistrikt, som ble opprettet i 1837.

Ved kgl.res. av 21. januar 1873 fikk oppsitterne i Brekken og omegn tillatelse til å oppføre eget kapell. Ved kgl.res. av 9. april 1870 skulle det bygges to kapell i grensetraktene mot Tolga prestegjeld, et i Øvre Engerdal og det andre i Elgåen. Ved kgl.res. av 3. mars 1910 ble Engerdal eget sogn, sammensatt av deler av Trysil, Ytre Rendal, Øvre Rendal, Os og Røros sogn, og ved kgl.res. av 3. november 1910 ble Engerdal prestegjeld opprettet som eget sognekall.

Ved kgl.res. av 3. april 1925 ble prestegjeldet delt i fire sogn: Røros (bergstad), Røros landsogn, Glåmos og Brekken. Inntil videre skulle Røros landsogn bruke Røros kirke som sognekirke. Fra 1.januar 1926 skulle både Brekken og Jensvoll (Glåmos) kapeller gå over til sognekirker ifølge kgl.res. av 6. januar 1926. Hitterdal kapell ble bygd i 1959.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Menigheter
Prestegjeldet hadde ved sin avvikling følgende menigheter:
 Røros
 Brekken
 Hitterdal
 Glåmos

Referanser

Røros' historie
Prestegjeld i Trøndelag
Prestegjeld i Nidaros bispedømme